**Antet de toamnă**

*Luisa Nerut*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Priveşti bizar la clipe,-n scrumiere,

Zvâcniri de bronz sculptează pe obraz.

În somn îţi mângâi visul, ştiu că-i treaz

Purtând cortegiul verii care piere…

Dar timpul nu adoarme nicidecum

Sub troiţe de frunze, ci-n cădere

Trezeşte siluete efemere,

Chiar dacă simţi că toamna-i nu-ştiu–cum,

Prin vise, fum si foi ai dezertat…

Ţi-am spus că înc-o frunză-a mai căzut

Pe-acelaşi drum ce calea ţi-a-nchinat?

Mereu în toamna-aceea am crezut!

Iar azi, prin ochii tăi am revăzut

Cum anii trec prin noi, treptat-treptat.